
			Til Kim,

			som har kraften til tusen

			av de beste blant oss.

			Og til deg. Du som tviler. Du med gitter om hjertet, som kveler ditt 

			eget liv i frykt for svik fordi du brått stod alene da det gjaldt som mest. 

			Du som mister med hvert åndedrag fordi det koster for mye 

			å tro på seier. Dette er din bok.

		

	
		
			[image: A book with a foreign language written on it.

AI generated content]

			ulvetider

			Juva kakket knokene mot vinduet, men det var ikke livstegn å se i stua. Hun smøg seg langs kanten og forsøkte arbeidsværelset igjen. Et øyeblikk trodde hun noe rørte seg der inne, men det var bare regnet som rant over ruta. Et simpelt synsbedrag.

			Drogg var ikke her, og han hadde ikke vært her sist heller. Alt tydet på at han aldri hadde nådd hjem fra festen den kvelden ulvene kom.

			Han er i live! Han er nødt til å være i live.

			Skulle hun bryte seg inn? Hun hadde gjort det før, men den gangen hadde hun fryktet at han var en forræder, en rådsmann alliert med Sølvstrupen. Nå visste hun at det eneste hun ville finne der inne, var fortvilende tegn på fravær. Å rope var like meningsløst, det ville bare tiltrekke folk. 

			Og ulver.

			Hun kunne ikke sanse noen av dem i nærheten, bare den konstante fornemmelsen av å være omringet av noe dyrisk. Villskapen som hadde tvunget Náklav i kne.

			Gríf …

			Hun sank ned på huk. Kjølte pannen mot glasset og lukket øynene. De sved. Hun hadde ofret for mye søvn. Foten skled, glapp over kanten og trakk henne ut av balanse. Hun falt. Et sug av panikk i brystet. Hun krafset etter feste. Huket tak i en figur, et steinhogd dyrehode som grein mot henne i mørket. Grepet sviktet, og hun ramlet ned på gata med et stønn. En håndsbredd fra trappegelenderet.

			Skjerp deg, Juva!

			Et vindu hvinte seg opp like ved. Hun trakk seg inntil veggen og ventet til hun hørte det lukke seg igjen. Folkesnakk var det siste hun trengte. Ikke at de hadde noen å snakke med der de satt, forskanset innomhus på tiende dagen. 

			Hvor er du, Drogg?!

			Det var ett av tusen spørsmål hun ville ofret blod for å få svar på. Han var den eneste i byrådet hun kunne stole på. Den eneste som brydde seg om andre enn seg selv. Kanskje hadde han samlet resten allerede? Om gudene hadde et snev av nåde, så satt han på Náklaborg nå, sammen med alt som kunne krype og gå av embetsfolk, i full gang med å løse elendigheten. I gang med å gjøre … noe!

			Hun hadde hamret på portene der selv, uten å få annet enn en brysk beskjed fra en gard om å komme seg hjem og holde seg der. Men om hun fikk Drogg med seg … 

			Han var ikke på Rådhuset, det var utelukket. Ingenting ute på Tunga var mulig å nå lenger. De gamle bymurene langs Bodsrabben var siste skanse, og hun var for nær allerede. 

			Juva trakk opp hetta og la i vei nedover mot Varghelling, uhyggelig alene mellom husene. Selv Skarr måtte holde seg inne, dette var ikke tiden for å ha en ulv på slep. 

			Hun løp over Ringkollen, sårbar og synlig, til hun kom inn i smugene på den andre siden. Regnet silte fra Gudebro, langt over henne. Antakelig det tryggeste stedet i hele byen akkurat nå.

			Hun krysset Lykteløkka mot Sannseyr-gården og fant fram nøklene.

			«Jeger!»

			Hun kjente hånden rykke mot armbrøsten, men tok seg i det. Hverken forbrytere eller ulver hadde for vane å gi seg til kjenne. Hun så seg rundt. 

			«Her!» 

			Fjeset til en guttunge dukket opp i ei lufteluke nederst i nabogården. «Kan du hente et lik? De sier du gjør sånt. Henter dauinger.» 

			Juva kikket mot ytterdøra. «Her?»

			«Nei nei. Nede ved Slipsteinsveita.»

			Juva slapp seg ned på huk foran gluggen. «Er du løper?! Har Gaula tatt vettet ditt, du kan ikke være ute nå!» 

			«Det er du som er ute, ikke jeg.» Han stakk hodet ut og kastet et årvåkent blikk opp og ned gata før han stirret opp på henne igjen. «Er du ikke redd dem?»

			Hun stakk nøklene i hofteveska igjen. «Har du ventet på meg?»

			«Lenge! Hun som bor der han ligger, har hyret meg til å varsle.» 

			Gutten var hakket yngre enn Kefla, rundt ti–elleve. Eller en spinkel tolvåring. Han skjøv fram et rustent gitter hun antok hørte hjemme foran gluggen, og stønnet mens han ålte seg ut. «Vi er ikke ute i det hele tatt, nesten.» Han krabbet over rennesteinen som ei rotte. «Vi løper fra kjeller til kjeller. Det er ikke noe problem, ingen har sett ulvene gå inn noe sted.» Han tok en nervøs pause for å lytte. «De holder seg bestandig i gatene når de kommer.» 

			Han dyttet gitteret på plass igjen, uten å feste boltene skikkelig. Trakk opp en lommekniv og pekte nedover gata. «Der borte er neste, jeg har løsnet på en drøss av dem over hele byen.»

			Juva skjøv fram underleppa og nikket, motvillig imponert. 

			Løperne har gjort mer enn byrådet.

			Han gliste. «De andre er for store, det er nesten bare jeg som kommer inn lukene. Nå er det jeg som er kongen.» Han ristet regn av den brune luggen. Alt tydet på at han hadde klipt den selv. Ullgenseren hadde raknet over albuene, og buksene var gjennomtrukket av gjørme etter krabbingen. 

			«Kongen av flåtene?» gjettet hun. 

			Han nikket. «Ulvene har aldri vært på flåtene. Det er stappfullt av folk der nå, aldri bodd så mange der.» 

			Det har aldri vært en fordel før. 

			Han ble sittende på huk og stramme noen filler han hadde knyttet rundt føttene.

			«Men kongen av flåtene har ikke sko?» spurte hun, og herdet seg for svaret.

			«Jo jo, har sko under, men sekker utenpå. De demper lyden.» 

			Juva rakte ham hånden. Han grep den og reiste seg. «Så da henter du ham? Dama ville ikke betale før du har hentet ham.» 

			Hun klappet ham på nakken, slik Broddmar pleide å gjøre med henne. «Konge eller ikke, dette er idioti. La oss få deg hjem før ulvene kommer.»

			Han trakk på skuldrene. «Dauingen er på veien uansett. Og det regner, så da kan de ikke lukte meg like godt.»

			«De kan lukte deg bedre.»

			Kongen av flåtene sperret opp øynene. Hun lot ham grunne på det og gikk mot trappa. «Løp i forveien, du, jeg må ha med tralla.»

			Han sprintet nedover Lykteløkka som om han var i ferd med å vinne Yrarennet. Kastet seg ned ved en stabel med tønner.

			Juva hentet tralla hun hadde lånt av Kjøtt-Olle. En makaber påminnelse om hva som ventet. Hun kjente en vag fornemmelse av Nafraím og de andre varige innenfor. Skarr klynket bak den massive smijernsdøra, klar over at hun var nær. Han måtte vente enda en stund.

			Hun trakk tralla inntil husene, som lutet nok til å gi ly mot regnet. Guttungen ventet på henne ved tønnene, klar til å smette inn i en glugge som stod på gløtt ved bakken, om det skulle bli nødvendig.

			Han hvisket med pusten i halsen. «Er det sant at du kan drepe dem, sånn som du dreper ulvesjuke?»

			Juva ignorerte spørsmålet. «Kan dere ikke bruke hustakene?» spurte hun, og følte seg fram med hjertet. Fortsatt stille. 

			«Noen ganger, men det er mye vanskeligere. Jeg bruker bruene, bortsett fra de som har skråtak, de blir svinglatte. Iris kaller dem svevehus, fordi de henger mellom de store husene, og hun sier de er lagd sånn med vilje for at man ikke skal klatre på dem, men …» Han så på henne, brått mistenksom. «Du kommer ikke til å si noe, vel?» 

			Juva kjente et smil rykke i munnviken. «Jeg har klatret på dem selv, har aldri hørt noen klager.» Ordene kom før hun rakk å tenke seg om, hun burde heller be ham holde seg hjemme.

			Gutten drillet lommekniven mellom fingrene og så på henne som om han hadde vurdert henne på nytt og med bedre resultat.

			«Jeg gikk meg fast for et par dager siden,» sa han. Ny pause for å lytte. «Kom meg ikke fra brua og opp på hustaket igjen. Jeg banket på et vindu jeg så vidt nådde, for det hender folk lar oss gå gjennom, men ikke alle vil slippe oss inn, og noen sier vi må dele pengene med dem hvis de gjør det. Det er ikke rettferdig.»

			Verden er ikke rettferdig.

			«Nei …» 

			«Men vi er raske når vi må bruke gata. Ikke som deg …» 

			Juva unngikk blikket hans. Hun tok tak i håndtakene på tralla igjen. «Er du klar?» 

			«Hva gjør du hvis de kommer?» spurte han, kanskje bare for å kjøpe mer tid til å ta igjen pusten, men spørsmålet varslet fare. Hun hadde ikke råd til rykter, og han var for nysgjerrig for sitt eget beste.

			«De liker ikke rødt,» sa hun, og angret med det samme.

			Blikket hans vandret over skinndrakten hennes. «Ville dyr blir bare sintere av rødt …»

			«Men jeg er raskere til å løpe enn du tror. Stikk, nå.» 

			Han skulte mot henne med åpenlys mistro. «Du kan løpe fra en ulv?»

			Jeg prøver. Hvert våkne øyeblikk.

			«Hvis du ikke skynder deg, kan det hende vi begge må det.»

			Gutten la på sprang igjen, badet i den røde gløden fra ei blodleserlykt. Som om noen var villige til å risikere døden for å få vite hvor lenge de hadde igjen å leve. Det var en vits.

			Juva kjente en unødig uro for at sansene skulle svikte, nå som det ville gå ut over andre enn henne selv. Gutten ventet på henne et par trinn opp i et trapperom der gata delte seg. 

			«Har dere mat fortsatt, på flåtene?» spurte hun. 

			Han dro på det. «Mye fisk. Pappa sier at han skal ta seg inn i Mathallene. Men det har han sagt i ti dager, siden ulvene kom.» 

			«De har stengt Mathallene.» 

			«Jeg vet det, men det tror ikke han. Han er for feig uansett, ubrukelig blodsl…» Han beit seg i leppa. «Det holder du kjeft om!»

			Blodslave …

			«Ingen har blodperler mer uansett,» mumlet han. «Han skulle stjele en båt, og seile til Ulfherred da ulvene kom, men det turte han heller ikke, og nå er det ingen båter igjen, og de har stengt Ulebru. Ingen kommer seg til Nyhavn eller noe sted på Kviskre.»

			«Har du snakket med garder der?»

			Gutten kom ned fra trappa. «Ikke ved Ulebru, men ved Sjette. Den er også stengt. Eller var i hvert fall, for tre dager siden. De trodde ulvene kom fra Svartna.»

			Et påskudd.

			Det var langt mer sannsynlig at Naar hadde stengt først, for å hindre massene fra Náklav i å søke tilflukt på fastlandet. Landsbyen ville ikke kunne forsyne dem alle. Folk ville ende sine dager på flukt gjennom de daue skogene. 

			Hun la på sprang igjen, med gutten ilende foran seg. Han hadde hatt rett, kongen av flåtene, lyden av føttene hans var dempet mot brosteinen. Han krysset Slipsteinsveita og smatt inn i et smug. Juva fulgte etter og kom inn på en plass der regnvannet samlet seg i et søkk på midten. Dammen speilet et par flakkende lys fra vinduene i steingårdene rundt.

			Han ålte seg inn i en glugge ved ei trapp og pekte mot smuget på den andre siden av plassen. «Der borte. Under svevehuset.»

			Han hadde ikke trengt å peke. En flokk med kråker levnet ingen tvil om hvor det var død å finne.

			Juva satte ned tralla og trakk armbrøsten. «Vent her.»

			Hun så seg om etter en utvei i tilfelle noe gikk skeis. Eller i fall kongen av flåtene hadde ledet henne inn i en felle. Tanken ga henne et stikk av dårlig samvittighet, men hun visste for mye om folk til å handle på håp.

			Svevehus var en treffende beskrivelse på ei Náklabru. Ei koie, kilt fast over smuget, et stykke over henne. Den hadde seget så mye at den stod i fare for å knekke på midten. 

			Kråkene tok til vingene og blottla en skikkelse på bakken. En mann på Broddmars alder. Han lå på magen, med hodet vridd så hun kunne se det gustne ansiktet. Han hadde ligget noen dager, men lukten var tålelig. Fordekt under en eim av ulvepiss. 

			Juva snudde ham over på ryggen. Han var herpa rundt halsen, antakelig like mye av ulv som av åtseleterne etterpå. Pelsjakken var åpen over ei rød skjorte som stod stiv av blod rundt kragen. Like ved lå en trekasse med knuste ølflasker som ikke hadde vært verdt prisen.

			Hun rynket pannen av medynk, men hun hadde lempet og blødd ut nok ulvesjuke til å tåle jobben, så hva annet skulle hun gjøre? Garder eller vektere hadde hun ikke sett noe til, Drogg fikk hun ikke tak i, og Jólshov var avskåret ute på Skodda. Omkomne ble hverken hentet eller stupt. 

			Denne karen var den åttende hun hadde hentet siden ulvene.

			Hun hektet armbrøsten på ryggen igjen og løftet blikket. En jentunge i andre etasje kvapp til og forsvant raskt bak gardinet. Juva strammet kjevene, håpet den døde ikke var faren eller noe.

			Hun trakk av seg hanskene og banket på den nærmeste døra. En kvinne i femtiårene åpnet så raskt at hun måtte ha stått og ventet.

			«Takk Jól og alle guder,» hvisket hun og dro en hånd over det tynne håret. «Jeg trodde ingen skulle komme, jeg trodde han kom til å ligge der til … Jeg vil bare ikke at Aase skal se ham.»

			Juva kikket inn forbi henne, mot jenta som rødmet i trappa og pilte opp igjen.

			«Jeg kunne ikke …» Kvinnen svelget ordene, tydelig tynget av skyld.

			«Ulvene tok ham?»

			Kvinnen nikket og åpnet døra et hakk mer for å slippe henne inn, men Juva ble stående. «Kjente du ham?» 

			«Nei, han … Han dundret på dørene som en gal mann, jeg kunne ikke … Vi har ei datter, hvis jeg hadde … Han kunne vært ulvesjuk! Hadde han … hoggtenner?» Skylden i stemmen hennes vek plassen for et skjørt håp. 

			Juva ristet på hodet. «Jeg har ikke sett ulvesjuka på flere uker.» 

			Kvinnen knep øynene sammen og lente seg mot dørkarmen.

			«Ikke at det betyr noe,» tilføyde Juva. «Hvem kan vite om folk er ulvesjuke når hele verden er sjuk?» 

			Det var en hvit løgn. Ulvesjuka ville neppe komme tilbake. Ingen varige spredte blodperler lenger. Og Sølvstrupen var død, for lengst matet til steinene. Han ville aldri mer kunne spre sjuka med blodvin. De eneste hoggtennene i byen var vardari og ulvene. 

			Og meg …

			Kvinnen grep tak i løgnen som en redningsflåte. «Ja, jeg kunne jo ikke vite om han var sjuk eller ikke! Og Olaf er ikke hjemme ennå. Mannen min, han var i mathallene da ulvene kom. Han jobber der, og … De kommer seg jo ingen steder nå, jeg har ikke sett ham siden … Ja, du vet. Naboene sier det er portforbud, men det virker jo meningsløst når ingen går ut.» 

			Hun tok tak i Juvas arm. «Har du vært i mathallene, frú Sannseyr? Jeg kan betale hvis du skal dit. Jeg ville aldri bedt deg om ikke …»

			Juva kjente mismotet sige inn, tungt av mangelen på søvn og vissheten om at hun ikke kunne hjelpe dem alle. «Nei, de har stengt gitrene, det er alt jeg vet. Men de som sitter fast der, er tryggere enn resten av oss. Og de har nok å ete.» 

			Kvinnen senket skuldrene, og Juva kjente en besk smak i munnen. Mathallene lå i berget på Kongskoll, med Náklaborg på toppen. Det var rimelig sikkert at de hadde snarveier, som betydde at hallene var spiskammer for slottet nå. For hoffet, gardene og tusener av byens mest velstående som bodde rundt kollen. Mannen hennes og resten av byen stod ikke fremst i matrekka.

			Forsyningene kom til å svikte, det var bare et spørsmål om tid. Med mindre noen fikk kontroll over steinsirkelen igjen, og ingenting tydet på at det kom til å skje med det første.

			Et vindkast knaket gjennom det gamle brubygget. Kvinnen kvapp og smalnet dørsprekken. Så seg rundt med nervøst blikk. «Hvor kommer de fra, frú Sannseyr? Hvorfor er de her?» 

			Fordi jeg slapp djevelen fri. 

			Juva så en annen vei. «Jeg vet ikke.»

			Kvinnen senket stemmen til en hvisken. «Du som er blodleser … Kommer vi til å dø, alle sammen?»

			«Ikke i dag.» 

			Kvinnen rakte henne en neve mynter, tilsynelatende mer villig til å betale for spådommen enn for løperen. 

			«Behold pengene,» sa Juva, og ante en bevegelse i øyekroken. På den andre siden av plassen krabbet guttungen fram fra luka, som om han hadde luktet myntene. Juva bannet og løp mot ham så han ikke skulle se ting han ville bruke år på å glemme.

			«Jeg sa du skulle vente.»

			Den unge kongen av flåtene strakte hals for å se liket i smuget bak henne. «Hvor gjør du av dem?»

			Hun sukket. «Hos en slakter som har kaldkjeller. Bare til ulvene er borte.»

			«Hvor lenge er det til?»

			Til de får Nafraím, sikkert …

			Juva la en mynt i neven hans, men gutten hadde fått øye på noe viktigere. «Sa ikke du at de ikke likte rødt?»

			Hun fulgte blikket hans mot den døde i den rustfargede skjorta. Uroen begynte å krible i brystet mens hun lette etter svar. Gutten var troende til å spre rykter om henne, og det var all grunn til bekymring, men … Dette var en annen type uro. En som vokste til et regn mot hjertet. Panikken hogg tak i henne som klør.

			«Løp!» 

			Gutten forstod øyeblikkelig. Styrtet over plassen, nær ved å snuble i sekkene som løsnet rundt føttene. Han klemte seg inn gjennom kjellerluka. Juva dunket gitteret på plass etter ham, og huket seg ned med ryggen mot luka. 

			Hjertet begynte å flimre som om hun hadde hundrevis av dem. Fryktkulda feide gjennom kroppen. Hun kunne rekke tilbake til kvinnen igjen, men den forrige som hadde hamret på hennes dør, råtnet i rennesteinen. Tralla var nærmere, ved smuget hun hadde kommet fra, men den ville hjelpe lite. Det var et tredje smug til venstre, men selv guttungen hadde skjønt at hun ikke kunne løpe fra disse ulvene.

			Juva trakk armbrøsten og ventet. Fremdeles stille.

			Gutten hev etter pusten bak henne. «Jeg tror ikke det var …»

			«Hold kjeft.» Hun presset hånden mot gitteret.

			Suset kom som ei elv gjennom byen. Vokste til et fossefall av pesing og klør mot brostein. Hylene sendte gysninger ned nakken, og de kom fra alle retninger. Noen like ved, noen langt unna. Aldri i Svartna hadde hun hørt ulver oppføre seg sånn. Dette hadde som mål å skremme vettet av folk.

			Gutten grep tak i hånden hennes gjennom gitteret, og hun klemte fingrene hans. 

			«Ikke se,» hvisket hun, klar over at det var en bortkastet befaling.

			Lysene som speilet seg i dammen, sluknet. Ingen ville bli sett. Ingen ville se.

			Juva knuget armbrøsten og stirret mot smuget til venstre. Ulvene tordnet forbi den smale gatemunningen. En flod av pels og tenner, og det var som om de løp over hjertet hennes. Ikke én av dem var ham … 

			Selv i en flokk på tusener ville hun gjenkjent hjertet hans. Pulsen som hadde fulgt henne hele livet, som hun kjente like godt som sin egen.

			En dragning skylte gjennom henne. Sterk. Malplassert. En hån mot beredskapen som spente kroppen hennes. Mot marerittet som truet alle. Náklav var beleiret. Folk var fanger i egen by, og alt de tok for gitt, hadde brutt sammen. Ulver herjet i gatene, umulige å forutse, og Gríf var en av dem. Det eneste hun burde føle, var avsky.

			Floden av ulver tynnet seg ut. Det ble færre og færre av dem, til de forsvant av syne. Jaget videre gjennom byen, tilsynelatende uten mål. Men noen ble hengende igjen.

			To av dem.

			De pirket mot hjertet hennes fra hver sin kant. Hun så febrilsk fra smug til smug, smertelig klar over at hun var 
fanget. Et svart beist kom smygende forbi tralla, som om skyggene hadde livnet til. Han var større enn Skarr. Lusket mot henne og stanset noen få skritt unna. Han løftet hodet og stirret på henne. 

			Juva kjente pulsen slå i halsen, i utakt med det fremmede hjertet. Regnet trommet mot hetta. Armbrøsten skalv, og hun sleit med å holde det gule blikket i siktet. 

			Guttungen slapp ut et hikst bak henne. Ulven spisset ørene og senket hodet for å lokalisere lyden. Løftet en kraftig labb for å komme nærmere. 

			Juva flekket tenner. «Bare prøv, jeg kommer til å fôre støvlene med deg.» 

			Han satte labben ned igjen. Snuste ut i luften og rygget bakover et stykke. Perler av regn dryppet fra pelsen. Så snudde han og tasset uberørt mot følgesvennen som hadde dukket opp under brubygget og stod og luktet på liket. Han kastet et siste blikk tilbake, før de begge forsvant gjennom smuget. 

			Hamringen i brystet svant hen, til hun gjenkjente sin egen rytme. Sin egen kropp. Hun slapp ut et langt åndedrag, bøyde seg ned mot gluggen og så etter gutten. 

			Kongen av flåtene stirret opp på henne. «Han rørte deg ikke …»

			Ordene var knapt en hvisken, men de runget gjennom henne som Daumannshorn. 

			slakteren

			Juva trakk liktralla over dørstokken med beregnet kraft, klok av erfaring hun helst ville vært foruten. Bjella ringlet over døra, som om hun kom inn for å handle. Som om alt var normalt. 

			Kjøtt-Olle la øksa fra seg på slaktebenken. «Enda en?» 

			«Jeg ble praiet av en løper.»

			«Hva? Nå?!»

			Hun satte tralla fra seg ved kjellerdøra. Regnvann samlet seg ved kanten og piplet ned på gulvet. «En guttunge fra flåtene. De er snartenkte, bruker lufteluker og tak for å komme seg rundt. Vi burde …» Ordene sviktet. Det var for mange ting som burde gjøres, og ingen til å gjøre dem.

			Olle tørket nevene på forkleet. «Bare det som mangler, at du kommer drassende på en unge en dag …»

			Juva svarte ikke. Olle strakte seg langt for å hjelpe, men det var en grense for hva han ville tåle, og hun visste den nærmet seg. 

			Han gransket henne. «Det er ikke engang timen siden de herjet nedover Ringkollen. Du kommer til å ta det siste vannet snart, som du holder på.»

			Hun dro det våte teppet av den døde. Lukten av røkt kjøtt og krydder dempet eimen. «Gutten bekreftet at de har stengt Ulebru. Ingen kommer seg over til Kviskre. Samme ved Sjette, men der vet jeg folk har greid å krangle seg over til fastlandet.» 

			Olle sukket. «Ikke en kjeft som vet hva de gjør.»

			Han hektet en kjortel fra kroken ved kjellerdøra og trakk den på seg. Den satt trangt over de brede skuldrene, men det spilte ingen rolle, den ble ikke brukt til annet enn dette.

			De bar liket ned trappa og inn i kaldkjelleren. Han hadde strippet den for mat, og krokene glinset nakne i mørket, som et varsel om sulten som ventet. Olle skyflet på en av de andre døde med skotuppen, så de kunne legge ham ned. Den siste i ei rekke på åtte.

			«Det begynner å bli trangt om plassen,» stønnet han. «Og det kommer til å bli for varmt her …» Pusten hans hvitnet i luften, et tegn på at det fremdeles var en stund til den tid.

			Han murret foran henne mens de gikk opp igjen. «Dette holder ikke, jeg kan ikke drive et likhus her. Hadde lauget sett dette … Jeg trenger begge kjellerne, maten blir fordervet, det kommer til å lukte snart. Jeg har saltet, syltet og røkt i ei uke, og lånte de siste glassene av naboen i bytte mot flesk. Jeg skraper bunnen på den siste saltsekken nå, og kommer meg jo fanden ikke noe sted.»

			«Jeg vet, jeg skal få tak i noen i mathallene.» 

			Han vrengte av seg trøya og hanskene, og slengte dem i karet ved døra. Pumpet vann i kummen og vasket hendene. Bryskt, som om han prøvde å flå dem. Så gikk han bak benken og begynte å hogge stykker av en oksehale. Kjøttøksa ble sittende fast i treblokka, og han røsket den løs for hvert hogg.

			Juva tygde på leppa. «Jeg kan prøve å nå Jólshov igjen. De er trygge der, bak murene, og de har båter. Vi kan flytte de døde dit. Der de hører hjemme.» 

			Olle lo tørt. «Hvis du skal ha en båt nå, så må du bygge den selv, etter hva jeg hører fra naboen.»

			Han lempet kjøttet over på et vokset papir og pakket det inn. Slapp ut et tungt sukk. «Tilgi meg, jeg bare … Gaula må vite hvordan sjappa i Mathallen ser ut nå, jeg har ikke satt fot der siden ulvene kom.»

			«Det er folk i hallene, Olle. Antakelig garder også, både fra vaktbua utenfor og fra Náklaborg. De tar hånd om det, det går ikke til spille.» 

			Han støttet nevene mot benken og så på henne. Ga henne en tung knute i brystet, erkjennelsen om at det var bortkastet å pynte på sannheten. Om kort tid ville usolgt mat være det minste problemet. Sulten ville komme brått, folk ville bli tvunget ut, og liv ville gå tapt.

			Olle la pakken med kjøtt i en trekasse og lempet den på tralla. 

			«Oksehalen bør etes i dag eller i morra, men det får dere til, jeg vet du har mange. Så er det andelår i fett på glassene, de kan stå en måned. Resten er til ulven din. Det er avskjær, men sunt kjøtt.»

			Juva svelget, sår av omtanken. De fleste ville latt frykten for de ville vargene smitte over. Ulv var ulv. 

			Hun tok av seg hansken og rakte ham førti skár. Olle veide myntene i hånden, som om penger hadde blitt fremmed for ham. «Hva er det meningen jeg skal gjøre med disse nå?»

			Juva kjente brått hvor trøtt hun var. Hun ville si at dette ikke kom til å vare lenge. At hun kom til å finne Drogg, og han ville ta tak i problemene. Snakke med byrådet og slottet. Hun ville si at ulvene kom til å forsvinne igjen og alt ville ordne seg, men hun fant ikke ordene. 

			Du vil ikke at de skal forsvinne, du vil ha ham her.

			Tanken fylte henne med skam. Hun brettet likteppet sammen og la det på tralla. «Ta pengene, Olle. Det blir aldri så mørkt i Náklav at mynt mister mening.» 

			«Nei, det trodde ikke jeg heller. Og nå ser jeg knapt folk.»

			«Du kan få noen av mine, jeg har huset fullt av jegere, jenter og …» Hun beit i seg ordet varige. «… og gamlinger. En av dem så tungsindig at Drukna blir en fest i forhold.» 

			Han lo tørt. «Sånn er det, man er prisgitt dem man var sammen med da vargene kom. Marri sier det alltid, at jeg jobber for mye. Hadde jeg hatt vett til å høre etter, ville jeg vært hjemme hos henne nå. Og hadde det ikke vært for deg, ville jeg ikke engang visst om hun var i live. Kunne vært i hallene også, og hatt både selskap og kaldkjellere. Modningsskap, storkvern, salt og … Muune skal vite jeg var på feil sted.»

			«De som var på feil sted, kom aldri hjem igjen,» svarte hun, dystrere enn hun hadde ment. 

			Olle så på henne og rynket pannen. «Hvor var du?»

			«Vi var på Náklaborg for å feire seieren, at vi hadde slått tilbake Undst i Nákla-ring. Dronningen ville markere det, med byrådet og mange av dem som var med på kampene.»

			Hun så ut av vinduet mens hun fanget minnet. Det var ti dager gammelt, men det kjentes som ti år. De døde rundt portene. Krigerne fra Undst med ild på brystet, villige til å kjempe og dø for kontroll over steinsirkelen. Hun hadde aldri skjønt hvordan den kunne være verdt så mye blod. Ikke før nå. Nå som de hadde mistet den.

			Hun presset fram et smil. «Selv Klemens var med på festen, jeg tror aldri jeg har sett ham i noe annet enn Ringgardens uniform. Jeg og karene, og jentene … vi hadde akkurat kommet hjem. Ingen av oss ville ta kveld, vi var for beruset av Náklaborg, av vinen og …» 

			Ingen ville ta kveld!

			Hun stirret på Olle, taus av innsikten. Slakteren nikket i medynk, som om det var minnene som hadde stilnet henne, men han hadde kommet med spørsmålet hun selv burde stilt for flere dager siden. Drogg var Drogg, selvsagt ville han ikke dratt rett hjem den kvelden. Han ville fortsatt festen et annet sted, og hun hadde en mistanke om hvor.

			Olle åpnet døra på gløtt og lyttet, før han slapp henne ut. «Muune må vite hvor du får motet fra, Juva. Det har sviktet alle andre.»

			Ordene pirket i knuten av skam. Hun kunne ikke rette på ham, så hun bare trakk på skuldrene. «Jeg har jaget både ulvesjuke og ulver, jeg er vant til dem.»

			Hun trakk tralla over dørstokken, men den kjentes like tung som før. Olle hevet stemmen bak henne. «Bare hold deg foran tralla, du, Juva. Ikke havn oppå den, hører du?» 

			Juva kneiste med nakken som en slags avskjed. Visste at han fulgte henne med blikket. Som om han kunne gjøre noe fra eller til om de kom. 

			Hun rundet hjørnet inn i smuget, raskeste vei hjem. Kvelden hadde svartnet. Det var få lys i vinduene, folk hadde begynt å spare allerede. De nederste etasjene hadde stengt skoddene, og noen hadde blokkert trapperommet der hun en gang hadde slengt Rugen i bakken og fått tilbake pengene han hadde stjålet. Den dagen mor hadde segnet om på gulvet. Dette året hadde vært langt som et liv.

			En kvinne kom ilende gjennom gata, andpusten. Hun senket farten og glodde, men frykten for ulvene så ut til å seire over trangen til å spørre etter nyheter. Sekken klirret på ryggen idet hun sprang videre, kanskje melk til en unge. Juva motsto impulsen til å følge henne trygt hjem. Som regel gikk det litt tid mellom herjingene. Ikke at halvannen uke ga grunnlag for gode gjetninger.

			Hun parkerte tralla og låste seg inn. Snublet i Skarr, som fulgte henne gjennom hallen med snuten løftet mot matkassen. 

			Nolan stod i buegangen til biblioteket og så ut til å ha ventet på henne. «Hvor var du da de kom?» Han virket bister, som om hun hadde utfordret ulvene frivillig. 

			«Oppe ved Slipsteinsveita, det lå en død der. Jeg flyttet ham til Kjøtt-Olle.» 

			Han fulgte etter henne. «Fant du Drogg?»

			«Jeg vet hvor jeg skal lete i morra. Og jeg skal se om jeg kommer meg inn på Jólshov.» 

			Nolan satte neven mot kassen og stanset henne. «Og hva med dem som faktisk er satt til å styre denne byen? Skal du gjøre alt alene, eller skal de få gjøre noe?» 

			De ville ikke overleve et møte med ulvene.

			Hun så på ham. Han lot hånden falle. «Du lokker på Gaula hver eneste dag, Juva. Du bryr deg mer om de døde enn deg selv! Ingen kommer til å takke deg for det, tvert imot!» Han kastet et blikk opp trappa. «Om noen må risikere livet for å rydde opp, så burde det være slappfisken der oppe, han som har skapt dette kaoset. Du beskytter et monster.»

			«Alle er monstre.» Hun sa det høyere enn hun hadde tenkt, og hørte Broddmar og Muggen stilne inne på biblioteket.

			Hun sukket. Stålsatte seg før hun spurte. «Har han vært nede i dag?» 

			Nolan slapp ut et fnys. «Hva tror du?» 

			«Jeg skal snakke med ham.»

			Hun tok et par skritt i kjellertrappa og kikket ned på kjøkkenet. Seire og Faun satt ved bordet med et kart foran seg. Fastlandet og Svartna. De hadde hørt henne komme, for de pakket kartet sammen og møtte henne nederst i trappa. 

			Juva beit tennene sammen. «Ut og reise?»

			Seire fortsatte forbi henne uten å nøle. «Vi skal ikke dø her, i hvert fall.» 

			Nei, dere skal bare la alle andre gjøre det.

			Juva snudde seg etter henne. «Dere kommer ikke gjennom Svartna. Dere risikerer å sulte i hjel i de daue skogene.» 

			De varige forsvant opp uten å svare, og hun husket at det neppe spilte noen rolle for dem. De skulle dø uansett. Tankene var urimelige, hun visste det. Seire kjente folk i Skippalun med makt til å hjelpe. Folk nær kong Margen, og den varige kvinnen var desperat etter å gjøre noe mens hun ennå var i live. En trang det var lett å kjenne igjen.

			Juva satte kassen på benken, ved siden av en stabel linservietter Ofre hadde strøket. Hun smilte og ristet på hodet. Nafraíms gamle godsmester hadde ikke til hensikt å la en beleiring gå ut over standarden.

			Hun fylte karet til Skarr med avskjær. Han slikket fjeset hennes før han gikk løs på maten, som om han visste at hun hadde krympet sine egne porsjoner for at han ikke skulle sulte. Det var mange nok å fø i huset. 

			Hun gikk opp igjen, og inn på badet. Utsatte samtalen så lenge hun kunne. Huset var stille, til tross for at det var fullt av folk. Lok hadde styrtet hjem til Embla og de fem ungene allerede den natta ulvene kom, i følge med Hanuk. De var alle trygge i huset Ester hadde etterlatt henne. Men Broddmar, Nolan og Muggen var igjen. Vamm og jentene hadde tatt kvelden. Ofre også, han var en gammel mann. Om Nafraím selv sov i det hele tatt for tiden, var umulig å si. 

			Hun skrellet av seg drakten, vasket hendene og riklet løs de to kunstige tennene. Spyttet dem ut i neven og skylte dem i spritvann. De var små kunstverk av flortynn leire. Nafraím hadde fått dem støpt til henne, den gangen han var i stand til å gjøre noe som helst. 

			Juva skjøv dem på plass igjen over hoggtennene. Hun måtte bli vant til å bruke dem hele tiden, ellers ville hun glemme dem en vakker dag, og ingen ville lenger kalle henne modig.

			Hun møtte sitt eget blikk i speilet. Hun hadde sett verre ut. For et halvt år siden, da hun trodde hun hadde sett Gríf for siste gang. Da han hadde gitt henne arret hun kom til å leve og dø med. Det hadde bleknet på brystet, to hvite spor etter klørne, tykkere øverst, som et par hoggtenner. Eller et knust hjerte.

			Hva har han gjort med meg?

			Nafraím hadde luktet noe den gangen hun hadde brutt sammen i frykt for å ha ulvesjuka. Han hadde sammenlignet henne med vitnir, Grífs folk. Likevel mislikte han at hun tok sjansen på å være ute. I den grad han brydde seg om noe som helst lenger. 

			Juva beit tennene sammen, halvt av sinne og halvt for å få de kunstige til å sitte. Hun trakk på seg klærne som hang på knaggen, de kunne med litt godvilje fortsatt kalles rene. Så gikk hun ut i hallen, opp trappa og banket på døra hans. Hun banket på nytt uten å få svar, før hun åpnet.

			Nafraím gløttet opp fra ei bok. Han satt ved det som en gang hadde vært Soldes sminkebord, men han hadde lukket foldespeilet.

			Juva flettet armene over brystet. «En av dem så meg i dag. Jeg satt tre skritt unna. De rørte meg ikke.» 

			Nysgjerrighet streifet over blikket hans før det ble tomt igjen. «Hold deg innendørs, så lever du noen dager lenger.» 

			Juva så seg rundt. «Kaller du dette å leve?» 

			Soldes soverom var det største, men ingen av jentene trivdes på rommet til en død. En overbevisning som ikke hadde latt seg dempe av at Sannseyr-gården var gammel og hadde tilhørt mange som nå var døde. Dermed hadde det blitt Nafraíms rom. Makabert nok, siden det var han som hadde drept henne. 

			Et barmhjertighetsdrap, måtte hun minne seg om. Solde hadde tømt mors glass med blodperler, og ville dødd av ulvesjuka. En skjebne som på alle måter ville vært verre. Og om hun på trolsk vis hadde unnsluppet den, ville hun blitt henrettet og matet til steinene for å ha forgiftet mor.

			Nafraím smilte vissent. «Nei, jeg kaller det å vente på døden.» 

			Fordi det er deg de er ute etter. Alle andre er bare i veien.

			Juva knyttet nevene for ikke å gyve løs på ham. Hun tvang seg til å huske at hun selv hadde vært der han var, mange ganger. Så tung at hun trodde hun aldri mer skulle kunne ta et skritt. Og nå levde han gjennom marerittet han hadde brukt sitt perverst lange liv på å unngå.

			«Så gjør nytte for deg mens du venter,» sa hun. «Vi er på andre uka, folk kommer seg ingen steder. Bruene er stengt, båter er stjålet, og de henter ikke døde i gatene. Jeg la den åttende i kjelleren til Olle i dag, og det kommer til å bli flere når …» 

			Hun trakk pusten og slapp den langsomt og lydløst ut igjen. Senket stemmen. «Jeg tror jeg vet hvor Drogg er, så jeg finner ham i morgen tidlig og ser om vi får samlet byrådet. Da kan vi komme oss inn på Náklaborg og fortelle dronningen hva vi har med å gjøre. Det er din jobb, Nafraím. Hun vil lytte til deg.»

			Nafraím lukket boka og la hendene på bordet. Et øyeblikk så det ut som han skulle reise seg, men han ble sittende. «De finner tidsnok ut av det, dronningen trenger ikke meg for å forstå at det er over.» 

			Men du trenger henne!

			«De trenger deg for å forstå hva de kjemper mot! Ikke alle har levd over et titalls liv og er klare for å legge seg ned og dø!» 

			Nafraím knadde arret i håndleddet, som om ordene hennes hadde vekket smertene igjen, og minnene om hvordan han hadde fått skaden. Han hadde aldri utbrodert det, hun visste bare at han var merket av Gríf. Han også.

			«Få utløp for din vrede mens du ennå kan, Juva, det er deg vel unt. Og godt plassert. Jeg har forvoldt vår undergang, men de grunne sporene jeg måtte ha av innsikt, vil aldri kunne hjelpe. Hverken verden eller meg selv. Som du selv har påpekt, djevelen vil raskt regne ut hvor jeg er.» 

			Djevelen … 

			Som om han prøvde å skåne henne for navnet hans. Det var en tjeneste hun ikke trengte, i hvert fall ikke fra ham. Men han hadde rett i at ulvene kom til å skjønne hvor de kunne hente ham. Fordi Gríf visste at hun hadde tatt de varige i nåde. 

			At nåden hennes var skjør og avlet av nødvendighet, kom neppe til å bety noe for en som hadde blødd i fangenskap i syv hundre år.

			Nafraím hadde gjort ubegripelige ting, først for å holde ham der, og senere for at han skulle bli glemt der. Dø der. Seidalaugs innvidde hadde ofret livet i dette huset, for å begrave synden. Ikke rart karene ville kaste ham til ulvene, i håp om å gjøre slutt på lidelsen for alle andre. Men hun hadde drept forslaget ved fødselen og nektet dem å gi ham så mye som et hint. Så det minste han skyldte henne, var å kjempe for livet. Både sitt eget og andres.

			Nafraím stirret på halsen hennes, som om han ikke maktet å møte blikket. Han ventet på fordømmelsen, men hun fikk seg ikke til å gi den.

			Det var jeg som slapp ham fri.

			Det ville være så uendelig befriende å legge all skylden på Nafraíms skuldre. Han fortjente det. Men skylden var i beste fall delt. Hun sa ikke det heller, selv om hun kanskje burde. Nafraím var døende. Evig liv hadde forsvunnet med Gríf, men hun hadde ingen syndsforlatelse å gi heller. Ikke for det han hadde gjort, og heller ikke for det som syntes som en enda større forbrytelse – ansvaret han nå ikke hadde vilje til å ta.

			«Du har stjålet for mye tid til å ikke bruke den bedre,» sa hun, med brusten stemme. Hun forlot ham og lukket døra etter seg. Trakk pusten for å rense ut følelsen av å ha feilet fullstendig. Enda en gang.

			Et behov for varme meldte seg. Noe ekte. Hun krysset galleriet over hallen og kikket inn i korridoren, mot sitt eget barnerom, i håp om at Keflas dør skulle stå på gløtt. Det gjorde den ikke. 

			Jenta hadde ikke vært seg selv siden Sølvstrupen tok dem. Langt fra like stor i kjeften, nesten spak. Vanskelig å få en samtale ut av og mye for seg selv. 

			Hun er tolv, og tok et liv. 

			Juva gikk bort til døra og åpnet den forsiktig. Kefla sov i den samme senga hun selv hadde brukt før hun tok rommet nede, etter mor. Den svarte luggen hadde blitt for lang og skjulte nesten øynene. Hun knep dem sammen, som i en vond drøm. Mors smykker var viklet rundt håndleddet hennes. Strimler av lær med Muunes-måner og beinfigurer. Som om hun endelig var godkjent som blodleser, det tvilsomme virket hun hadde overlevd på i Náklavs gater.

			Kefla snøftet i søvne, og trakk til seg armen som hadde ligget gjemt under puta. Hånden knuget skaftet på kniven hennes.

			Synet stakk i brystet, og Juva kjente ansiktet fortrekke seg i en smerte hun ikke kunne sette ord på. Sannseyr-gården hadde aldri vært et sted for unger, og kom aldri til å bli det. Kanskje hun skulle få dem til Jólshov, på en eller annen måte. Der hadde de mat og … voksne. Ikke ulvejegere med hoggtenner, som kanskje aldri ville se sitt tyvende år.

			Juva gikk inn og lirket kniven ut av hånden hennes. La den på nattbordet så hun ikke skulle skade seg i søvne. Hun lukket døra forsiktig igjen, og gikk ned i hallen. Den var mørk, et evig dystert tomrom hun alltid hadde hatet. Huset Sannseyr hadde endelig fått sin vilje, og var i ferd med å fortære dem alle. Som om det ikke unnet ulvene gleden av å gjøre det.

			Men de hadde ikke rørt henne. 

			Det var som om de ville hun skulle leve, og se lidelsen hun hadde forårsaket den dagen hun åpnet jerndøra i kjellersjakten og slapp ham fri.

			Juva smøg seg forbi biblioteket og hørte Broddmar, Muggen og Nolan murre om Nafraím. Den høye prisen for å skjerme ham.

			Skarr ventet utenfor soverommet. Hun slapp ham inn og tippet over på senga. Hørte ham gå i ring før han la seg til rette ved fotenden. Utenfor gikk havet i skiftende bølger, i en vind som kom allestedsfra. Regnet samlet seg i store dråper rundt sprossene, før de rant videre. 

			Hun stirret på nattbordskuffen der boka lå. Tegningene etter et liv med udyr i hjertet. Ulver fra år tilbake. De hadde blitt mer som menn for hver side, for hvert år, helt fram til de hadde hans ansiktstrekk. Hans svarte hår i regnvåte striper mot kinnbeina.

			Som om hun hadde gjort ham virkelig. Skapt ham selv, skapt all lidelsen som fulgte med. Det hadde vært mors spådom, så når alt kom til alt, hadde kanskje Lagalune vært ekte blodleser likevel. 

			Gríf var tilbake. Ikke for hennes skyld, men drevet av hevnbegjær. Og hun hatet seg selv for ikke å hate ham for det.

